ศิษย์หลวงตายื่นกมธ.การเงินฯค้านล้วงคลังหลวง
ศิษย์หลวงตาบัว บุกสภาค้านรัฐบาลใช้เงินคลังหลวงโป๊ะหนี้กองทุน กมธ.การเงินฯวุฒิรับลูกเชิญ กิตติรัตน์ แจง 10 ม.ค.นี้
9 ม.ค. 2555

ศิษย์หลวงตาบัว บุกสภาค้านรัฐบาลใช้เงินคลังหลวงโป๊ะหนี้กองทุน กมธ.การเงินฯวุฒิรับลูกเชิญ กิตติรัตน์ แจง 10 ม.ค.นี้      
กลุ่มผู้แทนคณะศิษยานุศิษย์หลวงตาพระมหาบัว ญาณสัมปันโน นำโดยพระครูอรรถกิจ นันทคุณ ยื่นหนังสือคัดค้านการออกพ.ร.ก.ปรับปรุงการบริหารหนี้เงินกู้ที่กระทรวงการคลังกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน  1.14 ล้านล้านบาทต่อนายวิทวัส บุญญสถิต ส.ว.สรรหา รองประธานคณะกรรมาธิการ การเงิน การคลัง  การธนาคารและสถาบันการเงิน วุฒิสภา



ภาพจากแฟ้มภาพ
พระครูอรรถกิจ นันทคุณกล่าวว่า สาเหตุที่คัดค้านแนวทางดังกล่าวเพราะต้องการรักษาเจตนารมณ์ของหลวงตาบัวที่ไม่ต้องการให้ไปยุ่งกับเงินคลังหลวง เพราะก่อนหน้านี้เคยมอบเงินและทองคำไปบริจาคเอาไว้ถึง 2 หมื่นกว่าล้านบาท และ ยังไม่เห็นด้วยกับแนวทางการชำระหนี้โดยโอนดอกเบี้ยปี 6.5 หมื่นล้านบาทจากกระทรวงการคลังไปให้ธนาคารแห่งประเทศไทยชำระหนี้ดังกล่าวร่วมกับเงินต้นทั้งหมด และไม่เห็นด้วยกับการออกพ.ร.ก.  เพราะเป็นการสร้างค่านิยมที่ผิดในการใช้เงินให้แก่รัฐบาลในอนาคตด้วย
นายวิทวัส กล่าวว่า  กมธ. การเงินฯ ได้เชิญนายกิตติรัตน์  ณ ระนอง รองนายกฯ  มาชี้แจงเรื่องดังกล่าว ซึ่งนายกิตติรัตน์ ได้ตอบรับแล้ว ร่วมทั้งตัวแทนจากธนาคารแห่งประเทศไทยมาร่วมชี้แจงด้วยในเวลา 14.00น. ในวันที่ 10 ม.ค.นี้ 
อย่างไรก็ตาม ตนไม่เห็นด้วยกับที่รัฐบาลผลักภาระการชำระดอกเบี้ยไปให้แก่ธนาคารแห่งประเทศ เนื่องเขาไม่มีหน้าที่ต้องหาเงิน และอาจจะกระทบต่อประชาชนในอนาคตเพราะแบงค์ชาติอาจจะต้องไปเรียกเก็บจากกองทุนประกันเงินฝาก ที่เรียกเก็บจากธนาคารพาณิชย์และอาจจะส่งผลเป็นลูกโซ่มาเรียกเก็บจากประชาชนด้วย ทั้งนี้   หากรัฐบาลจะดำเนินการจริงเห็นว่าควรออกเป็นพ.ร.บ. เพราะจะมีความรอบคอบมากกว่า